Passâts pôcs agns, tal 568, un altri popul gjermanic, chel dai langobarts, al passe lis Alps e al è in chest moment che si pues dî che in Friûl e tache pardabon la Ete di Mieç.
2008-08-27
LA ALTE ETE DI MIEÇ
Passâts pôcs agns, tal 568, un altri popul gjermanic, chel dai langobarts, al passe lis Alps e al è in chest moment che si pues dî che in Friûl e tache pardabon la Ete di Mieç.
2008-08-26
LA SITUAZION LINGUISTICHE
Il latin fevelât in Friûl al dipent dal so centri politic e economic principâl, Aquilee, une citât cosmopolite li che a rivin inflùs mediteranis (soredut di lenghe greghe), gjermanics (a son tancj sclâfs di chês zonis o ancje militârs romans congjedâts che a vegnin des frontieris cu la Gjermanie e che duncje a puartin incà la lôr maniere di fevelâ, influençade di chês altris lenghis cognossudis), ma soredut celtics: soredut par vie che Aquilee e je nassude in tiere carniche e duncje la plui part de int e je celtiche, ma ancje par vie dai contats cu la Galie cisalpine (ven a stâi cu la Italie setentrionâl).
La notizie di sant Jaroni dal De viris illustribus
2008-08-24
IL LÂ A MONT DAL IMPERI ROMAN
Cundut che diviersis voltis imperadôrs fuarts a rivin a dreçâ almancul in alc la situazion, a man a man l’imperi roman di ocident al finìs par dividisi in zonis comandadis prime di gjenerâi e po dopo tignudis di popui barbars.
Su la fin dal secul V aromai si pues calcolâ che une unitât imperiâl ocidentâl no je plui e si fevele di reams barbars indipendents (par esempli chel dai visigôts in Spagne, chel dai francs in Galie, chel dai vandai in Afriche, chel dai ostrogôts in Italie) che dispès si formin a sparissin tal zîr di pôc timp e che in cualchi câs invezit a metin lis fondis di ce che a saran i stâts medievâi.
In cheste ete in Friûl a son dispès passaçs di esercits e bataiis ancje impuartantis: il fat principâl al è dal 452 d. di C., cuant che Atile, re dai uns, al cjape Aquilee e le bruse. Di chest moment, ancje se la citât e tornarà a nassi, e tache a pierdi a man a man la posizion di capitâl politiche e economiche dal Friûl.
Aquilee assediade di Atile intune miniature medievâl: la liende e diseve che Atile al jere li li par molâ l'assedi, pensant che i aquileiês a varessin resistût ancjemò, ma viodint i uciei de citât che a puartavin vie i lôr piçui al veve capît che al jere un segnâl che le varès cjapade e distrute. Te tradizion popolâr furlane a son ancjemò une vore di liendis su Atile.
2008-08-21
ELEMENTS DI CRISI ECONOMICHE E POLITICHE DAL IMPERI ROMAN
Te economie lis grandis proprietâts, za dal prin moment tipichis dal sisteme roman, a cressin e si difondin simpri di plui: cussì a son pôcs une vore siôrs e tancj une vore puars, che ancje se in principi a jerin libars a finissin scuasi par sconfondisi cui sclâfs. In cheste maniere simpri plui int puare e lasse la campagne e migre in citât, par formâ un proletariât no produtîf che al devente un probleme sociâl e economic. Lis autoritâts a ciraran ancje di limitâ chest impuariment de campagne, leant i agricultôrs dipendents dai parons ae tiere, propit come sclâfs.
Il benstâ economic dal imperi si fonde ancje sui moviments di marcjanziis, svelts e sigûrs: lis stradis romanis a son un esempli di razionalitât e di eficience, ma fâlis e tignîlis in stât di servî al coste une vore. Tai moments di dificoltâts se e mancje la manutenzion al pues tacâ un circul viziôs: il brut stât des stradis, par vie de mancjance di bêçs, al devente un impediment pal cumierç e duncje pal recupar economic di une zone, e si puedin produsi crisis locâls.
Un toc de Vie Anie, la strade romane che e tacave Aquilee cu la planure Padane e cu la Italie centrâl, cemût che si pues viodi a Concuardie (foto di www.centrumlatinitatis.org). In Friûl cheste vie e veve dispès bisugne di manutenzion par vie che se di no e podeve finî in palût. Aancje chês altris stradis a vevin di jessi regoladis par vie dai dams dal timp.
Il control aministratîf di dutis lis provinciis e la gjestion finanziarie a domandin un numar simpri plui grant di funzionaris publics e di burocrats, che a costin al stât e che dispès a son ancje corots.
Lapide cul Edit dai presits massims dai prodots di Dioclezian, che tal 301 cun chest proviodiment al veve cirût di frenâ la crisi economiche, la svalutazion de monede e la inflazion, problemis cronics dal tart imperi roman. L'edit nol veve rivât a miorâ la situazion, anzit, salacor al à judât a fâ plui grivie la paralisi economiche (repert conservât a Berlin, imagjin di common.wikimedia.org).
La spese publiche plui grande e reste chê militâr. La difese di frontieris tant lungjis e domande un esercit professionâl cuntun grant numar di soldâts che a àn di jessi paiâts cun regolaritât par garantîsi la lôr fedeltât e che tal moment dal congjêt (daspò di almancul vincj agns di servizi) a meretin un premi gjenerôs. Cun di plui dal tierç secul indevant, a ben che a jerin stâts episodis ancje prime, al è une vore alt il presit par comprâ la aleance o almancul la pâs cui popui vicinants e par tignî in pîts une sorte di fasse di sigurece, o par paiâ tant che mercenariis tribûs barbaris interiis par che a vuardiin une trate di frontiere.
Lis spesis tal esercit, cundut che coventin par garantî la sigurece interne, a son improdutivis, gjavant dome i câs di campagnis vitoriosis che a procurin grancj botins.
Frecis romanis di Concuardie, li che al jere un grant implant di produzion di chestis armis (imagjin di www.centrumlatinitatis.org).
fur_Latn unk fur_Latn fur_Latn unk fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn